Rechtebe

Rechtebe () is en Dörp in de Gemeen Hagen in’n Landkreis Cuxhoben, Neddersassen. Binnen de Gemeen billt de Oort tohoop mit Wortfleet en polietsche Oortschop.

 Geografie 

De Oort liggt in de Masch von Oosterstood an dat rechte Över von de Werser. Vör Rechtebe liggt de Rechte Blangenarm von de Werser un Harriersand un op de anner Sied von’n Werserstroom de Stadt Braak.

De Naveröörd sünd Weersbe un Offenwarden in’n Noorden, Weersbermoor un Rechtebermoor in’n Noordoosten, Uthleer mit Cleve in’n Oosten, Brook in’n Süüdoosten, Aschwarden un Wortfleet in’n Süden un Harriersand in’n Westen.

 Historie 

Rechtebe kummt 1105 toeerst in en Oorkunn von’n Bremer Arzbischop Friedrich I. vör.Carsten Boos: Kurhannoversche Landesaufnahme des 18. Jahrhunderts: Kassebruch. Erläuterungen zum Blatt 20 Kassebruch. Neddersassisch Landsverwaltungdamt, 1992, Sied 3

 Verwaltungsgeschicht 

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Wortfleet in’n Kanton Hagen höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Weersbe in’n Kanton Hagen.

De Oort hett vör 1885 to’n Bezirk Süüd-Oosterstood von dat Amt Hagen tohöört. Na 1885 weer dat in’n Kreis Geestmünn. 1932 is dat Deel von’n Kreis Wersermünn worrn un 1977 von’n Landkreis Cuxhoben.

De Oort weer fröher en egenstännige Gemeen. 1928/1929 is Rechtebe aver Deel von de Gemeen Wortfleet worrn. De Gemeen Wortfleet wedder is mit de Gemeenreform in Neddersassen an’n 1. März 1974 an de Gemeen Saans kamen. Mit’n 1. Januar 2014 is de Gemeen Saans Deel von de Gemeen Hagen worrn. Sietdem is Rechtebe wedder von Saans aflööst un billt binnen de Gemeen Hagen tohoop mit Wortfleet en Oortschop mit egen Oortsvörsteiher.

 Inwahnertall 

 Religion 

Rechtebe is evangeelsch-luthersch präägt un höört to dat Kaspel von de Marienkark in Weersbe.

För de Kathoolschen is de Hillig-Hart-Jesu-Kark in Geestmünn tostännig.

 Weertschop un Infrastruktur 

För Rechtebe is de freewillige Füürwehr Wortfleet mit tostännig.

 Verkehr 

Dör Rechtebe löppt de Kreisstraat 49, de in’n Oosten na Uthleer an de Landsstraat 134 ran geiht un in’n Süden na Wortfleet, Aschwarden, Rade un Ne’enkarken. In’n Noorden geiht von de K 49 de K 50 af, de över Weersbe un Offenwarden na Saans un Rechtenfleth föhrt.

De nächste Autobahn is de Autobahn 27 (Afsnidd Bremen–Bremerhoben). De Opfohrt 13 Uthleer liggt so söss Kilometer in’n Oosten von Rechtebe an de K 48.

De nächste Bahnhoff is so bi 14 Kilometer wied weg in’n Süden de Bahnhoff Farge an de Bahnlien Farge–Vesack. Dor föhrt de Lien RS 1 von de Regio-S-Bahn Bremen/Neddersassen, de von Farge bet na Veern geiht. De Bahnhoff Lübbs an de Bahnlien Bremen–Bremerhoben is so bi 19 Kilometer weg in’n Oosten. Von 1911 bet 1931 harr de Oort en egen Bahnhoff an de Nedderwerserbahn.

 Scholen 

Na School gaht de Kinner op de Grundschool Uthleer un na Hagen för de annern Schoolformen. Bet 2008 sünd de Schölers noch op de Grundschool in Weersbe gahn, de denn aver dichtmaakt hett.

 Footnoten 

Kategorie:Oort
Kategorie:Landkreis Cuxhoben